
Įvadas 


Pažvelgti į vaikų, kaip individų, vidinį pasaulį ne visada turime laiko pamokų 
metu. Iškeliant į prioritetus vaikų asmeninius pasiekimus, akademinius rodiklius, 
klasės valdymą, įtraukų ugdymą, patyčių prevenciją bei kita, dažnai nespėjame 
pasidomėti vaikų mintimis. Pirmiausia mokinių klausiame „ką žinai apie ..?“ vietoje 
„ką manai apie ..?“. Martišauskienė (2009) skatina mokytojus prisiminti vertybines 
nuostatas ugdymo kontekste, nepamiršti jų, atskleidžiant Žmogaus kaip asmens 
dvasinį būvį, pamatyti jo giliausius siekius. Vertybinės nuostatos leidžia pajausti 
žmogaus autentiškumą, kurio taip siekiame nesugniuždyti ugdydami jaunąją kartą. 

Nuostatos — tai žmonių simpatijos ir antipatijos bet kokiam daiktui ir bet 
kokiam asmeniui (Paul et al., 2021). Jos gali būti teigiamos arba neigiamos, 
konkrečios bei abstrakčios. Pavyzdžiui, taip konkretu, kaip antipatija vabzdžiams, 
ropojantiems ant kambario sienos ar abstraktu kaip Švietimo epochos asmenybių 
iškeltų idėjų vertinimas. Dar kitaip tariant, „nuostatos yra asmenybės dispozicijų 
(žmogaus polinkis vienaip ar kitaip elgtis, atlikti veiksmus tam tikra tvarka) darinys. 
<...> O aukščiausia asmenybės dispozicija laikoma vertybinė orientacija“ (VLE, 2024). 
Nuostatos ir vertybės, dvi sąvokos, kurios dažnai naudojamos kaip sinonimai. Vienas 
iš šios sąsajos aiškinimų yra tai, jog nuostatos leidžia žmogui išreikšti savo vertybes 
(Katz, 1960). Iliustruojantis pavyzdys - žmogus, kuris vertina sveiką gyvenimo būdą, 
greičiausiai bus teigiamai nusiteikęs rinktis aktyvų laisvalaikį ir vartoti neperdirbtus 
maisto produktus. 

Dirbdami su mokiniais negalime plika akimi pamatyti vertybių, jų prioritetų 
hierarchijos, tačiau galime pamatyti elgesį, paklausti bei išgirsti jų nuomonę, kuri 
atspindės mokinių nuostatas. O šios, savaime, duos projekciją į slypinčias vertybes. 

Taigi, siekiant tikslumo bei objektyvumo, šiame straipsnyje kalbėsime apie 
antros klasės mokinių vertybines nuostatas. 

Gamtos mokslų bendrųjų nuostatų apraše (2021) išskiriama svarbi 
gamtamokslinio ugdymo dalis — mokinių vertybinių nuostatų plėtojimas. 
Tuo siekiama, kad „mokiniai taptų brandžiomis, pasitikinčiomis savo jėgomis 
kūrybiškomis, gerbiančiomis kitokią nuomonę, priimančiomis įvairias kultūras, 
tautiškai sąmoningomis, pilietiškomis, demokratiškomis asmenybėmis, kurioms 
yra svarbios bendrosios žmogaus moralės normos, asmeninė atsakomybė ir 
dalyvavimas sprendžiant darnaus vystymosi problemas pagal savo kompetenciją ir 
galimybes.“ Senojoje bendroje ugdymo programoje (2016) buvo išskirtos žmogų ir 

gamtą siejančios vertybinės nuostatos: 

1. Pagarba gyvybei ir gamtai; 

2. Atsakomybė už savo ir kitų gyvybę ir sveikatą, gamtos puoselėjimą ir 

saugojimą, savo veiksmų pasekmes. 

Šiandien, atnaujintose bendrosiose ugdymo programose (2021), atsisakyta 
konkrečių vertybinių nuostatų išskyrimo, tačiau pedagogai gali implikuoti vertybes 
išreikštas tikslais gamtamokslinio ugdymo kontekste. Tai yra nematomas ugdymo 
turinys, kuris gali šešėliuoti nepriklausomai nuo mokomo dalyko ir persmelkti visą 
pedagoginį procesą. Vertybinio požiūrio žadinimas galimas tik, kai vertybės laikomos 
ugdomosios veiklos sudedamąja dalimi (Martišauskienė, 2019). Mokinių skatinimas 
ne tik mokytis apie įvairias problemas, bet ir postūmis suvokti sprendimų darymo, 
asmeninio rūpesčio bei veikimo svarbą, susijusią su aplinkosauginiais klausimais, 
atveda prie svarbiausio veiklų planavimo tikslo — skatinti veiksmingą aplinkosauginį 
švietimą (Neal, Palmer, 2003). 

Pradinių klasių mokiniai dar tik pradeda formuoti savo vertybes, sudėtingesnių 
žodžių apibrėžimus ir reikšmes. Gebėjimas vadovautis vertybinėmis normomis 
priklauso nuo vaiko raidos (Kairienė, 2017). „Nuo viduriniosios vaikystės laikotarpio 
pradžios vaikas labiau vadovaujasi savo paties moraliniais sprendimais. Jis jau turi 
vidinę moralės sistemą, leidžiančią reaguoti nepriklausomai nuo kitų, vadovaujantis 
tuo, kas jam atrodo teisinga ir klaidinga.“ (Žukauskienė, 2012). Taip pat, bendrųjų 
ugdymo programų vaiko raidos aprašai nurodo, jog 7-8 m. vaikų mąstymas stipriai 
persipina su konkrečiomis patirtimis, o abstrakčias problemas sprendžia suteikdami 
joms konkretų turinį (Rakickienė, 2020), pavyzdžiui - galvodami apie džiaugsmą, 
mintyse įsivaizduoja besišypsantį veiduką arba papasakoja labai konkrečiai, kas 
jiems suteikia tą džiaugsmą: šeima, augintinis, žaidimų aikštelės ir pan. Šią mintį 
pagrindžia ir Žukauskienė (2012), teigdama jog vaikui per sunku spręsti hipotetines, 
abstrakčias problemas. Jis gali išspręsti tik konkrečius dalykus, pateikus pavyzdžius 
arba daiktus. Vaikui gali būti labai sunku išspręsti paprastą aritmetinį uždavinį, 
pateikiamą žodžiais, pavyzdžiui, „pridėk prie keturių penkis“, tačiau tai vaikas gali 
sėkmingai atlikti padėjus ant stalo keturis ir penkis obuolius. 

Nėra tikslaus, teisingo ar neteisingo, požiūrio į aplinkosauginio ugdymo 
mokymąsi ir mokymą pradinės mokyklos pirmajame koncentre, tačiau labai svarbu, 
jog renkantis ugdomuosius metodus ar jų derinius būtų įgyta tiesioginė patirtis. 
Aplinkosauginiame ugdyme siekiamybė yra sieti žinias, supratimą ir procesus per 
aplinkosaugos patirtį, atsižvelgiant į mokinį kaip individą, jo galimybes ir natūralų 
smalsumą (Palmer, Neal, 2003). 

Kaip siūlo Neal ir kt. (2003), štai klausimai, kuriuos sau gali užduoti mokytojas, 
ruošdamasis aplinkosauginio ugdymo pamokoms: 

„- Ar suplanavau užduotis, kurios padėtų mokiniams mokytis apie aplinką? 

- Ar suplanavau užduotis, kurias atliekant mokiniai mokosi aplinkoje arba 

per ją? 

- Ar esu suplanavęs užduotis, kurias atlikdami mokiniai mokosi aplinkai? 

- Kokius konkrečius žinių ir supratimo elementus apima mokymosi 

užduotys? 

- Su kokiais pasiekimų tikslais ir (arba) mokymosi programomis jos 
susijusios? 
- Kokius įgūdžius apima mokymosi užduotys (tiek specifinius, tiek 
tarpdalykinius)? 
- Kokias nuostatas siekiu ugdyti planuojamomis mokymosi užduotimis? 
- Kaip užtikrinu, kad užduotys ir patirtis laipsniškai papildytų viena kitą 
kiekvienoje iš šių bendrojo modelio sudedamųjų dalių?“ (152-153 p.) 
Dar vienas aspektas, kuris vertas dėmesio ruošiantis ugdomosioms veikloms — 
patirtis, kurią jau yra sukaupę mokiniai. Tai gali būti atsispyrimo taškas, planuojant 
kuria kryptimi judėti keliantis tikslus gamtamoksliniam ar aplinkosauginiam ugdymui. 
Vadovaujantis mintimi, jog mokinių asmeninės patirtys yra svarbios ir vertos 
dėmesio pritaikant ugdymo įrankius prie jų turimų žinių, buvo atlikta veikla, skirta 
atpažinti mokinių aplinkosauginių vertybinių nuostatų raišką. Šią veiklą inspiravo 
2006 m. Jungtinėje Karalystėje atliktas tyrimas, kurio tikslas buvo ištirti kokios yra 
mokinių aplinkosauginės nuostatos bei kokią vietą tai užima jų pasaulėžiūroje. 
Vienoje atlikto tyrimo dalyje mokinių buvo prašoma įsivaizduoti savo mėgstamiausią 
vietą ir ją nupiešti. Vėliau, mokiniai buvo apklausti, kviečiami pakomentuoti savo 
darbus. Iš piešinių ir pasisakymų galima buvo pastebėti, kaip dažnai gamta bei 
su ja susiję elementai dominuoja vaikams apibūdinant mėgstamiausią vietą, 
kokie terminai vartojami. Bonnett ir kt. (1997) pabrėžė aktualumą teigdami, jog 
svarbiausias aplinkosauginio švietimo uždavinys yra ne akademinių žinių diegimas, 
kaip pabrėžia nacionalinė mokymo programa, o sudėtingesnis uždavinys — vertybių, 
kuriomis grindžiamas kasdienis gyvenimas, kritiškesnis supratimas. 
Taigi, šiame straipsnyje norima pristatyti tyrimo, kuriuo bandyta atpažinti 
aplinkosauginių vertybinių nuostatų raišką antros klasės mokinių darbuose, 
rezultatus. 


Tyrimo metodika 


Remiantis aukščiau minėtu tyrimu, buvo atlikta 3 žingsnių veikla. Užsiėmime 
dalyvavo 22 sostinės valstybinės mokyklos antros klasės mokiniai. Užduoties 


žingsniai: 
1. Mokiniai nupiešia savo mėgstamiausią vietą; 
2. Papasakoja, apibūdina, ką nupiešė ir kodėl; 
3. Įsivaizduoja, kur nupieštame darbe mokinys galėtų būti ir save ir 


nusifotografuoja. 

Atlikus šiuos žingsnius, mokinių nuotraukos buvo iškirptos ir įklijuotos į 
darbus. Vėliau šie darbai buvo atiduoti mokiniams. 

Svarbu pabrėžti, jog pristatant šią veiklą mokiniams nebuvo sufleruojama 
kokias lokacijas mokiniai turėtų rinktis. Stengiantis nedaryti įtakos jų kūrybiniams 
darbams, užduotis (pirmasis žingsnis) buvo formuluojama taip: „Įsivaizduokite savo 
mėgstamiausią vietą. Tai gali būti vieta, kur jūs dažniausiai leidžiate laiką. Vieta, 
kurioje apima malonūs jausmai. Vieta, į kurią mėgstate sugrįžti“. Mokinių paklausus 
kokia tai galėtų būti vieta, jie pradėjo dalintis savo pasiūlymais ir tokiu būdu buvo 
aptarti keli galimi variantai. 


6 https://doi.org/10.48127/gu/24.30.04 


GAMTAMOKSLINIS UGDYMAS BENDROJO UGDYMO MOKYKLOJE — 2024 / 
NATURAL SCIENCE EDUCATION IN A COMPREHENSIVE SCHOOL - 2024 


ISSN 2335-8408 


Veiklos rezultatai 


Veikloje dalyvavo 22 vienos mokyklos antros klasės mokiniai. Daugiau nei 
pusė mokinių (13) mėgstamiausią vietą vaizduoja gamtoje. Aštuoni iš jų fiksavo 
konkrečią, jiems artimą vietą gamtoje, kiti penki vaizdavo gamtą bendrąja prasme. 
Vieno mokinio pasakojime išryškėjo aplinkosauginių nuostatų užuomazgos, nors jo 
mėgstamiausia vieta vaizduota piešinyje nėra gamtoje. (Žr. 1 lentelę). 


1lentelė 
Veiklos rezultatai 


Turinys n k 
Pasirinkta ne gamtos aplinka 8 36,36 
Aplinkosauginių nuostatų užuomazgos 1 4,55 
Pasirinkta gamta bendrąja prasme 5 22,73 
Pasirinktos konkrečios vietos gamtoje 8 36,36 
Iš viso pasireiškusios aplinkosauginės nuostatos 14 63,63 
Iš viso: 22 100.00 


Mokinių piešiniai, kartu su pasakojimais, nusakančiais ką ir kodėl juose 
vaizdavo, leido atskleisti, kur mokiniai jaučiasi geriausiai, su kokiais artimais 
žmonėmis siejasi jų mėgstamiausios vietos, kokiomis veiklomis jie užsiima būdami 
ten. 

Keturi mokiniai piešė savo kambarius. Berniukas, nupiešęs savo kambarį, 
teigė, kad čia visuomet būna, o paklaustas kodėl, atviravo, kad kitur nėra kur būti. 
Kita mokinė rinkosi savo kambarį, nes jai čia patinka, smagu gulėti savo lovoje. 
O ir katinas (jis irgi pavaizduotas) dažnai ateina, kartais į kambarį užsuką mama, 
tėtis, draugai. Labai panašus ir kitos mergaitės darbas. Pristatydama piešinį ji teigė: 
Mėgstu žaisti su sesute kambaryje, dar mėgstu piešti ir dar mėgstu gulėti paprastai 
lovoje. Trečioji mergaitė rinkosi būvimą savo kambaryje, nes patinka čia gulėt lovoj, 
žiūrėti saulėlydį, kai vakaras būna. Nu, ir nuramina, kai kartais nerimauju dėl kažko 
mokykloj ar ką rytoj veiksim. <...> kartais supykstu, tada nueinu į kambarį ir tiesiog 
pagalvoju. 

Buvo mokinių, kurie piešė ne namų erdves. Vienas berniukas piešė diskoteką. 
Aš darau diskoteką. Ir jau moku, nes tai mano tėčio darbas. <...> Kartais ateinu pas 
Ji į darbą per atostogas. Mergaitė pavaizdavo būrelį. Jai patinka, nes tai nemokamas 
būrelis ir gali beleką daryti. Berniukas pristatydamas savo darbą dėstė: Aš čia 
nupiešiau Adventica. Man labai ten patinka, nes ten yra daug batutų ir visokių 
čiuožyklų, laipiojimų, karstinių ir galima ten daug ką žaisti. Kita klasės draugė: Aš čia 

nupiešiau, kaip aš buvau viešbuty ir čia buvo labai tylu. Ir čia buvo baseinas, buvo 
čiuožyklos, ir čia buvo žiauriai faina, tai dėl to pasirinkau čia būti. 

Vieno mokinio piešinyje kelios saulės. Sakosi, jis bandė būti Van Gogu. 
Paklaustas, ar piešinyje vaizduojama reali vieta, sakė, jog ne, tačiau norėtų, kad tai 
būtų tikra, norėtų ten pasivaikščioti. 

Kituose darbuose yra užfiksuota gamta. Kai kurie vaikai piešia vietas, kuriose 
dažnai lankosi, praleidžia daug laiko. Berniukas piešia sodybą, upę, nendres, javų 
lauką, mišką. Jis pasakoja Aš mėgstu savo sodybą, nes ten daug gamtos ir aš mėgstu 
gamtą. Kitas berniukas, sako, norėjęs pavaizduoti lauką, tačiau pavaizdavo mišką. 
Tą, kuris arčiausiai namų ir kurį kartais aplanko: / mišką, kai nueinu, <...> ramu, 
vėjas pučia, o geriausia, kai jo nėra. Kitas berniukas taip pat nupiešė mišką. Jis 
pasakoja: Aš nusprendžiau nupiešti mišką <...> kai jau leidžiasi saulė ir kyla mėnulis. 
Mokinio pasakojime pastebima pavargimo gaidelė, nes išvykos į gamtą, matyt, būna 
nelengvos, tačiau jis pasidžiaugia, kad ten yra daug vietos, yra daug oro. Paaiškėjo, 
kad iškylauja su visa šeima. 

Yra ir daugiau mokinių vaizdavusių mišką. Vienos mergaitės pasakojime jis irgi 
ypatingas. Tai čia yra galima sakyt kaip ir miškas. Aš nenorėjau per daug šitų medžių 
nupiešt. Čia saulutė, čia debesėliai keli... <...>, paukščiai, čia lapai, čia supynės. 
Paklausta, ar tai kažkoks konkretus miškas, atsakė, jog ne. Tai tinka bet kokiam 
miškui. Panašios nuomonės, kad tai gali bet koks miškas, laikėsi dar viena mergaitė. 
Savo pasakojime ji paminėjo, kad dažnai eina į mišką su tėvais, kvėpuoja grynu oru, 
tačiau paklausta kada paskutinį kartą buvai miške, atsakė nežinau. Kitos mergaitės 
piešinyje takelis, o jame ji su šuniuku. Ir ji, ir kiti šeimos nariai čia vedžioja šuniuką. 
Mergaitė piešinyje parodo, kur reikia pereiti takelį, kad būtų saugu. 

Kiti mokiniai vaizduoja vietas, kur lankėsi tik kartą, kitą, tačiau yra pakerėti 
tos aplinkos įspūdžio. Mergaitė piešia kalnus ir savo nuotrauką įklijuoja papėdėje. 
Su užsidegimu ji pasakoja: <...> man labai patinka kalnai, nes aš kažkada buvau prie 
kalny.<...> man labai patinka sniegas ir yra labai daug vietos ir kalnai patinka... Ir 
labai patinka snaigės, į jas žiūrėt. Ir kai sninga. <...> Nu, sniegas iš dangaus krenta 
ir man labai patinka žiūrėti kokios formos [snaigės]. Bendraklasis, taip pat kelionių 
mėgėjas, vaizduoja lėktuvo sparną. Jis teigia, kad mėgsta ne tik keliauti, bet ir 
žvalgytis per lėktuvo langą. Jam įdomu stebėti, kaip keičiasi sparno mechanizmas, 
kaip juda, pasisuka į šoną. Keliaujama dažnai, su visa šeima, tad daug paslapčių jau 
įminta: Nu kai kitas lėktuvas skrenda, tai niekada nesu pastebėjęs, tiktai dėl to, kad 
kai jisai yra matomas, jis būna labai toli! 

Darbų pristatymas atskleidė, jog gamtos prieglobstyje vaikai renkasi būti ir 
vieni, ir su draugais, ir su šeimos nariais. Čia jie pailsi, nurimsta, tyrinėja, žaidžia. 
Mokinių noras būti nufotografuotiems būtent toje vietoje, leidžia įsitikinti, kad ši 
vieta jiems yra ypatinga, svarbi, suprasti, kodėl ji yra gamtoje ar kitur. 

Plačiau aptarsime kelis mokinių darbus, kuriuose akivaizdus santykis su 
gamtine aplinka. (Žr. 1-6 paveikslai). 

1 paveikslas 
Sala prie namų 


Šio piešinio autorė papasakojo apie nupieštą salą, kuri yra prie namų, joje gausu 
grybų bei įvairių gėlių. Mokinė čia atkeliauja palaistyti savo pasodinto „kačiuko“ — 
blindės medžio. Su šiuo medžiu užsimezgęs ryšys. Matyti, kaip ji atsirėmusi į medžio 
kamieną. Paklausta kodėl pasirinko šią vietą kaip mėgstamiausią, atviravo, jog šioje 
vietoje jaučia ramybę, o taip pat ir su draugais gali pažaisti. Svarbu pridurti, jog pati 
autorė paaiškino, kad sūpynių gamtoje neturėtų būti, tačiau nusprendė nupiešti dėl 
grožio. 


2 paveikslas 
Vandenynas 

Piešinio autorius vaizduoja vandenyną, ir save ant bangos. Kadangi turi 
prisiminimų, siejančių vandenį su geromis emocijomis, pasidalino, jog smagu 
maudytis, leisti laiką prie vandens su šeima, ypač su tėčiu. Nors įvardyti vandenyno, 
prie kurio yra buvęs, negalėjo, tačiau prisiminė paskutinį sykį plaukęs laivu su 
močiute Plaukiau su savo močiute iš Kauno laivu tokiu greitu. 


3 paveikslas 
Senelių sodas 


Šio piešinio autorė pasidalino įspūdžiais, kuriuos patiria apsilankius pas 
senelius. Mėgstamiausia vieta — senelių sodas, kur auga įvairios uogos. Šalia sodo 
augalų save ir pavaizdavo. Ji mėgsta pasivaikščioti su močiute — nueiti iki senosios 
tėčio mokyklos ar nusipirkti medaus pas bitininkus. Mergaitė atvirauja: man labai 
patinka būti pas senelius ir aš mėgstu močiutės meduolius. 


4 paveikslas 
Vieta gamtoje 

Mokinys savo darbe piešia ne konkrečią lokaciją, artimą pačiam, bet gamtos 
vaizdą. Aptardamas savo piešinį pasidalino, jog gamtoje jaučiasi labai gerai, 
atsipalaiduoja. Ypač mėgsta būti gamtoje prie vandens. Paklaustas, kaip dar galėtų 
apibūdinti savo savijautą leidžiant laiką gamtoje, prie vandens, mokinys pasidalino: 
Nu, negaliu pasakyt, kažkaip tai labai labai gerai. Nes man labai patinka vanduo, 
ten dar yra visokių gyvūnų... Pridūrė, jog gaila, kad nedažnai lankosi gamtoje. Jei 
galėtų, tai darytų dažniau. 


5 paveikslas 
Vaivorykštė, kalnas ir medis 


Čia yra vaivorykšte, čia yra medis. Um... čia yra buvęs, um... iškaltas genio 
lizdelis, o čia yra kalnas! - mokinys pristato savo darbą. Ir nors savo darbe autorius 
pavaizdavo vieną medį, tačiau jis simbolizuoja visą mišką. Vėliau savo kalboje 
užsimena apie miško reikšmę ir naudą: Nu, man miške toksai gaivus kvapas, 
pavyzdžiui, būna. Ten uogų mes renkam, nes mes buvom gyvenę miške... Kai man 
buvo septyneri. 


6 paveikslas 
Požemio kalnas 

<...> čia saulė, čia dangus, čia yra laiptai į viršų, į kalną. Čia yra Lietuvos 
vėliava, tada čia nusileidžia, čia yra vidurys kalno, vidus. Čia nusileidi kopėčiom, yra 
čia daug kristalų. Tada čia yra toks šviečiantis labai toks šviečiantis kaip ir skraidantis 
kristalas.. ir čia žvaigždutės mažos... Ir nors mokinys pripažįsta, kad ši vieta išgalvota, 
sukurta, tačiau taip piešti jį paskatino turima patirtis: Esu lipęs į daug piliakalnių 
ir kalnų, tai aš šitą kalną pavadinsiu — „Požemių kalnas“. Akivaizdu, kad berniuką 
domina nuotykiai ir paslaptys. Jis pripažįsta: man patinka būti irgi gamtoje, užlipti 
kalnais, būti kažkur, ten kur tamsu ir ten kažkas gražu yra. 


Apibendrinimas 


Antraklasių darbuose susiliejo ir jų patirtys, ir kelionių, atostogų įspūdžiai. 
Kai kurie iš jų visa tai bandė sieti su žiniomis. Kiekvienas mokinys ir jo darbas 
individualus, nes juos supa skirtinga namų aplinka, šeimos nariai, turintys skirtingus 
pomėgius, tradicijas. Be to, laiko trukmė tėvų praleidžiama su savo vaikais skirtinga. 
Tėvai- ugdytojai. Ir labai svarbu, kokiu turiniu yra užpildomos tų susitikimų valandos. 
Keliuose darbuose pasimatė vaiko santykis su socialine ir kultūrine aplinka. Tačiau 
didesnėje darbų dalyje ryškesnis buvo vaiko santykis su gamtine aplinka. 

Ir nors dažniausiai mokiniai sakė, jog gamtoje tiesiog gera būti, čia jie 
nusiramina, visais pojūčiais patiria gamtą šalia savęs (girdi, mato, liečia), čia jiems 
patinka, nes yra gražu ir pan. Visa tai yra įrodymai, jog atsiranda emocinis, estetinis 
ryšys su gamta, vesiantis link pagarbos gamtai, gyvybei. 

Antros klasės mokinių vidinis pasaulis yra turtingas. Gebėti jį atverti reikia 
laiko ir pastangų, tačiau rezultatai yra to verti. Šie tyrimo atradimai gali būti pradinis 
taškas tolimesnėms ugdomosioms veikloms, pedagoginiams tyrimams. Galima 
atlikti ilgalaikius stebėjimus, fiksuojant, kaip mokiniai ugdosi savo aplinkosaugines 
nuostatas per tam tikrą laiko tarpą. Svarbiausia mokėti užduoti tinkamus klausimus, 
užfiksuoti atsakymus ir dalyvavimo emocijas. 

Summary 


EXPRESSION OF ENVIRONMENTAL VALUES ATTITUDES IN THE DRAWINGS OF SECOND 
GRADE STUDENTS 


Vytė Alksninytė 
Vilnius University, Lithuania 


This article stresses the importance of trying to uncover and understand students' value 
attitudes. Since we cannot see the values themselves, observing students' behaviour, asking 
the right guestions and encouraging them to share their thoughts can give us insight into 
their attitudes. This knowledge could be used to personalise the content of learning and to 
choose which teaching methods to use. By creating learning situations with direct experience, 
we allow connections to be made between knowledge and concrete experiences. Egually 
important is the experience that learners already have. This paper describes a methodology 
that was used to identify students' expression of environmental values through their 
favourite places. A 3-step activity was carried out with 22 second grade learners. The results 
of the activity show that the majority of the students chose their favourite places in nature, 
some of them specific locations, others nature in a non-literal sense. 

Keywords: educational activities, environmental attitudes, teaching methods, value 


attitudes 

